- CTP, uimit de reducerea pedepsei Simonei Halep
- Patrick Mouratoglou a fost desfiinţat de Cristian Tudor Popescu
CTP a fost uimit de reducerea pedepsei Simonei Halep. Dubla câştigătoare de Grand Slam, suspendată în primă fază timp de 4 ani, a primit o veste uriaşă de la TAS. Suspendarea fostului număr 1 mondial a fost redusă la numai 9 luni. Astfel, Simona Halep poate reveni în circuit imediat.
Cristian Tudor Popescu a aplaudat decizia TAS de a reduce suspendarea Simonei Halep, dar nu a ezitat să îşi exprime uimirea faţă de diferenţa uriaşă dintre verdictul primit de la tribunalul Sport Resolutions şi cel de la TAS.
CTP, uimit de reducerea pedepsei Simonei Halep: "Nu am mai auzit de aşa ceva până acum". Mouratoglou, desfiinţat: "Un escroc cu bagaje"
Cristian Tudor Popescu nu l-a uitat nici pe Patrick Mouratoglou, ultimul antrenor al Simonei Halep şi cel care a luat asupra sa vina în privinţa suplimentului contaminat. CTP l-a numit "escroc" pe francez şi consideră că cele 9 luni de pedeapsă ale Simonei Halep sunt pentru faptul că românca şi-a schimbat staff-ul şi a început colaborarea cu fostul antrenor al Serenei Williams:
"Simonei Halep i s-a făcut dreptate, este o veste foarte bună, în ciuda faptului că e surprinzătoare, eu nu am mai auzit de o asemenea reducere de suspendare până acum, de la 4 ani la 9 luni. Și este o veste foartă bună pentru că Tribunalul de la Lausanne a ținut seama de ce am spus din primul minut și până azi.
Am susținut mereu, am și scris, că Simona a greșit, dar nu pot să cred că în mod conștient ar fi introdus în corp acea substanță! Faptul că Mouratoglou, chiar atât de târziu, a recunoscut – pentru că din ordinul lui i s-a dat acel colagen contaminat, iar Simona nu a știut ce a luat -, asta a contat.
Cele 9 luni date ca pedeapsă sunt corecte, o penalizează pentru că s-a dat pe mâna acestui escroc cu bagaje, să țină minte să nu mai facă așa ceva. Și-a abandonat staff-ul și s-a pus în brațele altui staff străin. Acest escroc a fost izgonit recent de echipa lui Holger Rune, Simona ar fi trebuit să se informeze mai bine înainte de a se abandona pe mâna escrocului Mouratoglou!
Vestea cea mai bună e că de mâine poate intra la turnee, la Indian Wells e târziu, dar bănuiesc că la Miami va juca și e important să adune meciuri, mai ales că ea s-a antrenat, e foarte posibil ca Simona să revină la forma ei de altădată. Dacă s-ar fi făcut doi ani, nu știu. Eu cred că Simona Halep mai poate să revină", a declarat Cristian Tudor Popescu, citat de gsp.ro.
Simona Halep a oferit prima reacție după verdictul de la TAS
După verdictul de la TAS, Simona Halep a menționat că acuzațiile care i-au fost aduse au fost scandaloase și că a fost, întotdeauna, o sportivă curată.
"Simo" a ținut să le mulțumească avocaților care au făcut tot posibilul ca pedeapsa să îi fie redusă, dar și fanilor și sponsorilor, care au susținut-o în tot acest timp.
Totodată, fostul număr 1 WTA a menționat faptul că abia așteaptă să se întoarcă în circuit.
"De-a lungul acestui proces lung și dificil, mi-am menținut convingerea că adevărul va ieși în cele din urmă la iveală și că se va ajunge la o decizie corectă, deoarece sunt și am fost întotdeauna o sportivă curată. Credința mea în acest proces a fost pusă la încercare de acuzațiile scandaloase care mi-au fost aduse și de resursele aparent nelimitate care au fost aliniate împotriva mea.
Dar, în cele din urmă, adevărul a prevalat, chiar dacă a durat mult mai mult decât mi-aș fi dorit. Aș dori să le mulțumesc avocaților mei care au fost alături de mine și au crezut în mine de la început, și, mai important, vreau să le mulțumesc sponsorilor mei, fanilor și concurenților mei care au rămas alături de mine pe parcursul acestui proces lung și dificil.
Abia aștept să mă întorc în circuit", a fost prima reacție a Simonei Halep, potrivit euronews.ro.